Ajutoare pentru încălzirea locuinţei în sezonul rece 01 noiembrie 2019 - 31 martie 2020 
Persoanele singure şi familiile cu venituri mici vor putea beneficia şi anul acesta de ajutoare pentru încălzirea locuinţei cu gaze naturale, energie electrică sau lemne, conform OUG nr.70/2011 privind măsurile de protecţie socială în perioada sezonului rece, cu modificările şi completările ulterioare. 
Cuantumul ajutorului pentru încălzirea locuintei, se stabilește în funcție de venitul net lunar/membru de familie sau al persoanei singure, care nu trebuie să depășească suma de 750 lei (1,500 ISR). 
Ajutoarele se acordă pentru perioada 01 noiembrie 2019 - 31 martie 2020 și pentru a beneficia de acest drept, consumatorii vulnerabili se pot adresa primăriei începând cu data de 17 octombrie 2019. 
Cererile depuse în intervalul 17 - 25 octombrie 2019, respectiv 11 - 20 noiembrie 2019, se vor aproba pentru întreg sezonul rece, dar se vor putea depune cereri şi în intervalul 10 - 20 al fiecarei luni din perioada decembrie 2019 - martie 2020, ajutorul urmând a se aproba în mod corespunzător, începând cu luna depunerii cererii. 
Ce acte sunt necesare pentru obţinerea ajutorului pentru încălzirea locuintei ? 
- cerere şi declaraţie pe propria răspundere (se distribuie de către Primărie); 
- acord cu privire la prelucrarea datelor cu caracter personal (se distribuie de către Primărie); 
- copii ale actelor de identitate pentru toate persoanele care locuiesc şi se gospodăresc împreună (buletine, cărţi de identitate, cărti provizorii de identitate, certificate de naştere pentru copiii mai mici de 14 ani) - obligatoriu, toţi membrii familiei trebuie să aibă domiciliul/reşedinţa la adresa respectivă; 
- copie act de proprietate sau de închiriere a locuinţei; 
- copie sentinţă judecătorească privind încredinţarea minorilor/plasamentul copiilor (pensia de întreţinere stabilită prin Sentinţă Judecătorească se declară în mod obligatoriu); 
- adeverinţe de salariat cu veniturile nete realizate în luna anterioară depunerii cererii, precizând şi valoarea tichetelor de masă, dacă este cazul; 
- copii cupoane de pensie, îndemnizaţie creştere copil, stimulent de inserţie, îndemnizaţie de handicap, îndemnizaţie de şomaj, îndemnizaţie de veteran/văduvă de veteran de război etc. din luna anterioară depunerii cererii (sau extras de cont, unde este cazul); 
- adeverinţă de venit pentru persoanele care obţin venituri din activităţi independente sau din cedarea folosinţei bunurilor; 
- adeverinţă eliberată din care să reiasă numărul şi numele persoanelor care figurează la întreţinere şi sunt înscrise în cartea de imobil (pentru persoanele care locuiesc la bloc); 
- extras de cont pentru persoanele deţinătoare de depozite bancare, indiferent de natura depozitului; 
- copie de pe ultima factură de energie electrică (în cazul ajutoarelor de încălzire cu energie electrică). 

